寄李泰發吏部
作者：李綱
朝代：宋

paragraphs: 我生稟賦愚且屯，昔遊帝所知何因。
狂言妄發取譴廢，屏跡分甘麋鹿羣。
公於何許知姓字，迂趾訪我梁谿濱。
平生傾蓋意氣合，談笑便覺襟懷親。
如公材識邁倫等，緩步自當居要津。
胡爲亦復作此態，出語輙已驚臣鄰。
扁舟歸探會稽穴，單騎去指蒼梧雲。
嶺南風土不全惡，陽朔山水古所珍。
郎官出宰乃故事，絕徼萬里皆吾民。
布宣德澤被蠻邑，獷俗可使風還淳。
古來節士志溝壑，笑視生死同埃塵。
甘心刀鋸蹈鼎鑊，狥國詎免危其身。
聖朝寛大幸無比，竄謫未久多蒙恩。
轅駒仗馬戀芻豆，何用局促聲長吞。
堂堂基業甚宏遠，豈使扶助無良臣。
勉旃行矣佇旋旆，乘興且訪山陰人。